**Monumenta Germaniae Historica Roberta Hulanská UČO: 471219**

Tento projekt vznikol v roku 1819, keď Karl vom Stein, ríšsky slobodný pán, politik a štátnik založil vo Frankfurte Spoločnosť pre staršie nemecké dejiny (“*Gesellschaft für ältere deutsche Geschichtskunde*“). MGH je súbor textov, ktoré sa venujú nemeckým dejinám približne v rokoch 500 – 1500 nl. Tento projekt vznikol ako dôsledok obrodeneckého obdobia a zosilneného nacionalistického cítenia vo vtedajšom Nemecku a mal sprístupniť pramene k nemeckým dejinám počínajúc antikou až po reformáciu. V priebehu 19. storočia ale národne chápané “nemectvo” vystriedala štátoprávno ukotvená rímsko-nemecká ríša a nanovo definované časové medzníky. Ponovom sa mala edičná práca sústrediť na kritické sprístupňovanie prameňov z obdobia od konca klasickej antickej literatúry až po šírenie kníhtlače. Postupom času sa projekt mierne odklonil od dejín Nemeckej ríše a v súčasnosti sú v ňom zahrnuté medziiným aj listiny jeruzalemských kráľov a Kozmova kronika Čechov (*Cosmae Pragensis Chronica Boemorum*).

Sídlo MGH bolo najprv v Berlíne, v priebehu druhej svetovej vojny a krátko po nej inštitúcia sídlila v Bavorsku na zámku Pommersfelden a v roku 1949 sa presťahovala do Mníchova, kde sídli doteraz.

V čele spoločnosti je prezident a ústredná rada. Prvým prezidentom bol Georg Heinrich Pertz, ktorý túto pozíciu vykonával v rokoch 1823-1874.

Spoločnosť v súčasnosti spolupracuje s viacerými vedeckými a historickými pracoviskami v Nemecku, Švajčiarsku, Rakúsku, Francúzsku, Taliansku, štátoch Beneluxu aj Česku.

MGH sa z dôvodu objemnosti – veľkého množstva písomností delí na 5 častí:

**Scriptores** (naratívne pramene)

**Leges** (zákonníky a právne zbierky)

**Diplomata** (listiny)

**Epistolae** (listy)

**Antiquitates** (básnické diela, nekrológy, pamätné knihy)

V roku 1820 začala spoločnosť vydávať časopis, ktorého prvý názov bol „*Archiv der Gesellschaft für ältere deutsche Geschichtskunde*“, neskôr sa v roku 1876 premenoval na „*Neues Archiv der Gesellschaft für ältere deutsche Geschichtskunde*“, ďalej v rokoch 1937-1944 vychádzal pod názvom „*Deutsches Archiv für Geschichte des Mittelalters*“ a od roku 1951 ho poznáme ako „*Deutsches Archiv für Erforschung des Mittelalters*“ (skrátene DA).

Spoločnosť taktiež vydáva rozsiahlejšie texty v monografických radách Hilfsmittel (pomôcky), Schriften (spisy) a Studien und Texte (štúdie a texty).

V roku 2004 sa projekt digitalizoval a je prístupný verejnosti na webových stránkach [www.mgh.de](http://www.mgh.de) a [www.dmgh.de](http://www.dmgh.de).